Пол Елюар
Обичам те

Превод от френски: Кирил Кадийски, 2004

chitanka.info

Обичам те за всичките жени които не познавам

Обичам те за всички времена в които аз не съм живял

За мириса на чистия простор и за дъха на хляба топъл

И за топящия се сняг за първите цветя напролет

За животинките които от хората не се изобщо плашат

Обичам те за да обичам

Обичам те за всичките жени които не обичам

В кого да се огледам ако не в самата теб не се и виждам

Без теб не виждам нищо аз пустиня безпределна само

Между отдавна и сега

Успявах често от смъртта бедняшка аз да се избавя

Не можех да пробия гладката стена на мойто огледало

И трябваше живота дума по дума сам да разгадая

Като в забрава

Обичам те за твойта мъдрост мъдростта която не познавам

Обичам те за твойто здраве

Обичам те напук на всичките илюзии

И за безсмъртното сърце което сам не притежавам

О ти съмнението вечно и самият разум

И онова огромно слънце с което аз съм пак начело

Уверен в себе си

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.